উইকেন্ডে চাঙ্গা শেয়ার বাজার, ট্রাম্পের শুল্ক-নীতির জেরেই ঊর্ধ্বগতি?

ওয়েব ডেস্ক: পয়লা বৈশাখের আগে বিনিয়োগকারীদের মুখে হাসি ফোটাল ভারতীয় শেয়ার বাজার (Share Market)। শুক্রবার লেনদেনের শেষ দিনে সেনসেক্স (Sensex) ও নিফটি (Nifty)— উভয় সূচকেই দেখা গেল ঊর্ধ্বগতি। বিশ্ববাজারে ইতিবাচক বার্তা, রিজার্ভ ব্যাঙ্কের সুদের হার কমানো এবং মার্কিন যুক্তরাষ্ট্রে শুল্ক নীতিতে (US Tariff Policy) সাময়িক শিথিলতার জেরে এই উত্থান বলে মনে করছেন বিশ্লেষকেরা।

শুক্রবার বম্বে স্টক এক্সচেঞ্জের সূচক সেনসেক্স ১,৩১০.১১ পয়েন্ট বেড়ে থামে ৭৫,১৫৭.২৬-এ, যা আগের দিনের তুলনায় ১.৭৭ শতাংশ বেশি। অপরদিকে, ন্যাশনাল স্টক এক্সচেঞ্জের সূচক নিফটি বেড়ে পৌঁছয় ২২,৮২৮.৫৫ পয়েন্টে। এই সূচকটি এদিন ৪২৯.৪০ পয়েন্ট বা ১.৯২ শতাংশ বৃদ্ধি পেয়েছে।

আরও পড়ুন: ট্রেনের মধ্যে চুরির দায় রেলের নয়, ঐতিহাসিক রায় দিল আদালত

এদিকে শেয়ার বাজার বিশ্লেষণ করে দেখা গিয়েছে, মোট ৩,০০৬টি শেয়ারের দাম বৃদ্ধি পেয়েছে, যেখানে ৮০৭টি শেয়ারের দাম কমেছে এবং ১১০টি শেয়ারের দামে কোনও পরিবর্তন হয়নি। ব্রোকারদের মতে, সব শ্রেণির স্টকই এদিন সবুজ সংকেত দেখিয়েছে। বিশেষ করে টাটা স্টিল, হিন্দালকো, জেএসডব্লিউ স্টিল, কোল ইন্ডিয়া এবং জিয়ো ফিন্যান্স— এই সংস্থাগুলির শেয়ারে উল্লেখযোগ্য উত্থান দেখা গিয়েছে।

বিশেষজ্ঞদের মতে, আসন্ন সময়েই বাজার এরকম ঊর্ধ্বমুখী থাকবে বলেই আশা করা যায়। রিজার্ভ ব্যাঙ্ক চলতি সপ্তাহে রেপো রেট কমানোর পাশাপাশি মুদ্রাস্ফীতি কমে চার শতাংশে নামবে বলে যে পূর্বাভাস দিয়েছে, সেটাও বিনিয়োগকারীদের মনোবল বাড়িয়েছে।

আন্তর্জাতিক প্রেক্ষাপটেও এসেছে স্বস্তির খবর। মার্কিন প্রেসিডেন্ট ডোনাল্ড ট্রাম্প শুল্ক নীতিতে ৯০ দিনের সাময়িক শিথিলতা জারি করলেও, তাতে বাদ গিয়েছে চীন। ফলে একাংশ বিদেশি লগ্নিকারী চিনা বাজার থেকে সরে এসে ভারতের দিকে ঝুঁকছেন, যার ফলেই সেনসেক্স ও নিফটি-তে নতুন দিশা মিলেছে।